Sag anlagt den 17. maj 2022 – Pumpyanskaya mod Rådet
(Sag T-272/22)
Processprog: engelsk
Parter
Sagsøger: Galina Evgenyevna Pumpyanskaya (Ekaterinburg, Rusland) (ved advokaterne G. Lansky, P. Goeth og A. Egger)
Sagsøgt: Rådet for Den Europæiske Union
Sagsøgerens påstande
I henhold til artikel 263 TEUF annulleres Rådets afgørelse (FUSP) 2022/397 af 9. marts 2022 om ændring af afgørelse 2014/145/FUSP om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed 1 og Rådets gennemførelsesforordning (EU) 2022/396 af 9. marts 2022 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed 2 (herefter »de anfægtede retsakter«), for så vidt som disse retsakter vedrører sagsøgeren.
Rådet tilpligtes at betale sagsomkostningerne i henhold til procesreglementets artikel 134.
Søgsmålsgrunde og væsentligste argumenter
Til støtte for søgsmålet har sagsøgeren fremsat to anbringender.
Med det første anbringende gøres det gældende, at Rådet anlagde et urigtigt skøn ved at opføre sagsøgerens navn i bilagene til de anfægtede retsakter.
Rådets begrundelse for at opføre sagsøgeren på listerne er materielt ukorrekt.
Rådet undlod at anføre de individuelle, specifikke og konkrete grunde til, at der skulle pålægges restriktive foranstaltninger over for sagsøgeren, og de grunde, hvorpå Rådet støttede sig, er ikke tilstrækkeligt detaljerede, hvilket er i strid med Rådets forpligtelser.
De fremlagte beviser er ikke tilstrækkelige til at godtgøre en kvalificeret forbindelse mellem sagsøgeren og hendes ægtefælle, eftersom det element vedrørende »tilknytning«, der er omhandlet i de anfægtede retsakter, forudsætter en forbindelse, som går ud over et simpelt familieforhold.
Andet anbringende om en uretmæssig tilsidesættelse af sagsøgerens grundlæggende rettigheder, herunder retten til respekt for hendes privatliv og familieliv, hendes hjem og hendes kommunikation samt hendes ejendomsret.
Ved at opføre sagsøgeren på listerne i de anfægtede retsakter handlede Rådet i strid med proportionalitetsprincippet og støttede sin afgørelse på ret, som ikke er i overensstemmelse med det krav om forudsigelighed, der er fastsat i artikel 52 i chartret om grundlæggende rettigheder.
Den vilkårlige foranstaltning, som er blevet pålagt over for sagsøgeren, udgør ulige forskelsbehandling af hende.
____________
1 EUT 2022, L 80, s. 31.
1 EUR 2022, L 80, s. 1.